**שטיסל** היא סדרת דרמה ישראלית, העוסקת בקורותיה של משפחת שטיסל החרדית, המתגוררת בירושלים. יוצרי ותסריטאי הסדרה הם אורי אלון ויהונתן אינדורסקי, ובמאי הסדרה הוא אלון זינגמן. שם הסדרה לקוח ממזנון בבני ברק הנושא שם זהה בו אכלו יוצרי הסדרה, ואשר ברוחו המזנון "מסעדת וייס" שהקימו ליפא וגיטי במהלך הסדרה.

הסדרה משודרת בישראל ב-yes Oh. שידור העונה הראשונה החל ב-29 ביוני 2013, והיא כללה 12 פרקים. שידור העונה השנייה החל ב-31 באוקטובר 2015, וזאת כללה גם כן 12 פרקים ופרק נוסף של מאחורי הקלעים. העונה השלישית של הסדרה עלתה לשידור ב-20 בדצמבר 2020 וכללה 9 פרקים.

הסדרה משודרת בנטפליקס וזכתה להצלחה והכרה עולמית.

סקירת סדרה
----------

| עונה | פרקים | שודרה לראשונה (ישראל) |
| --- | --- | --- |
| הפרק הראשון | הפרק האחרון |
|  | 1 | 12 | 29 ביוני 2013 | 14 בספטמבר 2013 |
|  | 2 | 12 | 31 באוקטובר 2015 | 16 בינואר 2016 |
|  | 3 | 9 | 20 בדצמבר 2020 | 14 בפברואר 2021 |

עלילה
-----

### עונה 1

עקיבא שטיסל (נהגה "קיווע") הוא רווק חרדי ירושלמי בן 26, המתגורר עם אביו האלמן, שלום (נהגה "שוּלֶם") שטיסל. עקיבא, המכונה קיווע, החל לעבוד כמלמד בתלמוד תורה, ומתאהב באלישבע רוטשטיין (איילת זורר), אמו של תלמיד בכיתתו שהתאלמנה פעמיים. הוא מבקש מהשדכן קניגסברג (אברהם מור) לשדך ביניהם, למורת רוחו של אביו, שרוצה שיתחתן עם רווקה. הם נפגשים פעם אחת והיא מסרבת להמשיך. שולם דוחק בקיווע להיפגש עם אסתי בת התשע-עשרה. למרות היסוסיו, הוא מציע לבסוף לאסתי נישואים, על אף שעודו מאוהב באלישבע.

ליפא וייס (זהר שטראוס), גיסו של קיווע, שטס לחצי שנה לארגנטינה במסגרת עבודתו כשוחט, מתפקר שם ונעלם. אשתו גיטי מנסה להסתיר את החרפה מהסביבה ומילדיה. לפרנסתה היא עובדת, תחילה כשמרטפית אצל אישה חילונית, ולאחר מכן בחלפנות כספים בביתה. היא מתוודה על-כך רק בפני בתה הבכורה רוחמי. רוחמי בת ה-15 עוזרת בגידול אחיה ונוהגת לספר להם את הספר "אנה קארנינה", תוך שהיא משנה את שמות הדמויות ומתאימה אותן למגזר החרדי.

צבי אריה (שראל פיטרמן), אחיהם של גיטי וקיווע, מתמודד על משרת הוראה בכולל בו הוא לומד אך לא מקבל את התפקיד. סבתא (בובע, נהגה בּוֹבֶּה) מלכה (חנה ריבר), אמו של שולם, מתגוררת בבית אבות, ונחשפת לטלוויזיה לראשונה בחייה. היא הופכת לצופה נלהבת בסדרה "היפים והאמיצים". קיווע מוצא עבודה נוספת כצייר – הוא מכין תמונות עבור פוקס (אורי הוכמן), אמן חרדי ידוע, וזה חותם עליהן כאילו היו שלו.

קיווע ממשיך להתלבט בנוגע לאירוסיו. דודו יששכר (זאב טנא), שביטל שידוך בעבר ונשאר רווק, מציע לו לשאול לדעתה של אלישבע. בשיחה ביניהם היא אומרת לו שהיא מבוגרת מדי עבורו. למרות זאת, הוא מודיע לחותנו המיועד כי אינו אוהב את בתו, וזה מבטל בכעס את האירוסין. שולם הנזעם מגרש את בנו קיווע מביתו. קיווע נע ונד בירושלים, ישן במקומות שונים, ומסתמך על חבריו הרווקים. לבסוף הוא מתפייס עם אביו.

שולם עצמו מנהל קשר שכולל בעיקר ארוחות משותפות עם עליזה (אורלי זילברשץ), מזכירה גרושה העובדת בתלמוד התורה שלו, אך סירובו להבהיר את כוונותיו מניע אותה לבחון קשר עם אדם אחר. שולם מתחיל להיפגש עם אלמנתו של עמית שהלך לעולמו. הוא סובל ממיחושים בחזהו ומגלה שהופרש לגמלאות לפני שנים, אך אשתו שילמה למנהל התלמוד תורה כדי שיעסיק אותו. בתו רחלי, שנודתה לאחר שהתקרבה לחב"ד והתחתנה עם ספרדי חוזר בתשובה, חוזרת לחייו.

קיווע משכנע את אלישבע להתארס עמו. שולם מתמנה לתפקיד מנהל התלמוד תורה. הוא משכנע את אלישבע לבטל את האירוסין עם בנו, והיא עוזבת את הארץ. קיווע נשבר. ליפא יוצר שוב קשר עם משפחתו ושב ארצה. גיטי שמחה, אך הבת רוחמי מתעבת את אביה. סבתא מלכה מסלקת לבסוף את הטלוויזיה מחדרה, אך לא יכולה לעמוד בפיתוי, יורדת לצפות בה בלובי, נופלת במדרגות ונפצעת קשה. המשפחה מתכנסת סביב מיטת הסבתא בבית החולים.

### עונה 2

בובע מלכה (מגולמת בעונה זו על ידי ליא קניג), השקועה בתרדמת, מתעוררת ברגע שבנה נחום (נהגה "נוּחֶעם") מגיע לבקרה. היא מזהה אותו אך אינה מזהה את שוּלֶם. נוחעם ובתו ליבי (הדס ירון), שאותה הוא מכנה "שטערצלע", מתארחים בביתו של שוּלֶם. נוחעם מחפש חתן לבתו, אך היא מתאהבת בקיווע. היא מוצאת אחדים מציוריו, מעודדת ומשכנעת אותו לנסות ולמכור אותם באמצעות גלריה.

ליפא וגיטי יוצרים קשר עם אלמנה חשוכת ילדים (עירית שלג), המבקשת לשלם סכום נכבד לזוג שיסכים לקרוא לילדם על שם בעלה המנוח, זליג. גיטי מבטיחה שתקרא כך לילד ללא תמורה, אך ליפא ניגש בסתר לאחר מכן אל האלמנה ומקבל ממנה סכום נאה, שאותו הוא משקיע בניירות ערך. מפגשים נוספים עם האלמנה גורמים לגיטי להתחרט על הבטחתה, אך בטקס ברית המילה היא מופתעת לשמוע שבעלה בחר לתת לתינוק את השם זליג ומתמלאת בזעם כלפיו. ליפא שולח את גיטי לבית החלמה בטלזסטון שתירגע, אך גיטי נשארת שם זמן רב. הוא שולח את ילדיהם בתקווה שאלו ייגרמו לה לחזור הביתה, אך גיטי בוחרת לשוב עם הילדים לבית אביה, שולם, ושוהה שם.

רוחמי, בתם הבכורה בת ה-16, מתאהבת בבחור צעיר ופרוש בשם חנינא טוניק (יואב רוטמן), אשר מבלה את ימיו ולילותיו בלימוד עצמי בבית כנסת נטוש בשכונתם. היא מציעה לו להינשא לה כדי שאמה לא תחוש מחויבות לחזור לאביה על מנת להבטיח את עתידה היא, וכדי להציל את חנינא מהרהורי עבירה, ויוזמת טקס קידושין בין השניים לעיני עדים. כאשר רוחמי מספרת לאביה על נישואיה מאבד ליפא את עשתונותיו ומכה את בעלה. רוחמי עוזבת את הבית ושבה אל בית הכנסת. ליפא מספר לגיטי על האירוע. גיטי מצדיקה את תגובתו וקוראת לו להשיב את הילדה בכוח. ליפא יוצא לעשות זאת, אוחז במקל על מנת להכות את הבעל הטרי, אך כשהוא רואה את חיבתה העזה של רוחמי לבעלה הלמדן הוא חוזר בו. ליפא משלים עם נישואיה של רוחמי, ואף עוזר לזוג לשכור דירה. הנישואים משתבשים משום שחנינא חש שהנישואים פוגעים ביכולתו ללמוד, ונוסע לישיבה בצפת להקדיש עצמו ללימוד תורה וגמרא.

הקשרים בין קיווע לליבי מתהדקים, ושוּלֶם, שמבחין בכך, מציע לאחיו נוחעם שהשניים יתחתנו, אך נוחעם דוחה זאת. כאשר מתברר לנוחעם שליבי אינה מעוניינת בשידוך אחר המוצע לה, הוא חוזר איתה לביתו שבאנטוורפן.

לרבנית ערבליך (רות גלר) המתגוררת עם בובע מלכה באותו בית אבות, נודע שהיא חולה בסרטן, והיא משתפת את בובע מלכה בהחלטתה להתאבד. בובע מלכה מסרבת לשתף פעולה, אך הרבנית ערבליך בולעת כדורי שינה, ומשכנעת את בובע מלכה לשהות איתה ברגעיה האחרונים ולא להזעיק עזרה.

קיווע זוכה ב"פרס וסרמן" לצייר מבטיח. בטקס הענקת הפרס מביך אותו אביו, המנצל הזדמנות זו כדי לבקש כסף ('לשנורר') מהתורמים לתלמוד תורה שבניהולו.

בובע מלכה אינה מרוצה ממנוחה (חנה לסלאו), כלתו של שולם, ומכנה אותה "קלאפטע". בובע מלכה מביעה את רצונה לראות את הים, ומשלא מצאה מלווה היא נוסעת לים בתל אביב במונית, ומתה ביושבה על ספסל מול הים. לאחר הפטירה מגיע לביתו של שולם אדם זר המציע לו לרכוש תמורת סכום גבוה את סיפור חייה של אמו אשר צולם והוקלט על ידו, אך מנוחה משכנעת אותו לבל יעשה זאת. לאחר שהוא מתחרט ומבקש בכל זאת לרכוש מתברר לו שהחומר נמחק על ידי הצלם, בעקבות זאת הוא מודיע למנוחה על ביטול אירוסיהם.

נוחעם וליבי חוזרים לארץ לשבעה. ליבי וקיווע מחליטים להתארס, תוך תנאים שקיווע מתחייב אליהם – להפסיק לצייר, לוותר על תערוכה שתכנן מחוץ לישראל ולעבוד בסוכנות נסיעות לחרדים השייכת לנוחעם. לאחר שמתברר כי בובע מלכה הורישה בצוואתה את דירתה רק לנוחעם, נוחעם מודיע כי הדירה תהיה שייכת לזוג הצעיר.

צבי אריה מקבל הצעה להיות זמר חתונות, חלום ילדות שלו. תחילה הוא נענה להצעה, אך כששמע כי הזמר הקודם בלהקה עזב את החברה החרדית בעקבות ההצלחה, הוא מחליט לבטל את השתתפותו בלהקה.

ליפא מגלה לגיטי כי הכסף שלקח מהאלמנה הרוויח תשואה נאה, ונותן לגיטי להחליט מה לעשות עם הכסף. לאחר מכן גיטי מקימה מסעדה במרכז גאולה. במקביל נקבע דיון גירושין בבית הדין הרבני לחנינא ורוחמי, אך בעקבות שיחה מקרית יום קודם לכן בין גיטי לחנינא במסעדה, בה חושף חנינא פרטים מסיפור חייו, הם מחליטים לבטל את הדיון והנישואים נמשכים.

קיווע מפר את ההתחייבות להפסיק לצייר. הוא מודיע לקאופמן (בעל הגלריה והאוצר) שהוא יקיים את התערוכה כמתוכנן, ומצייר ציור נוסף עבור התערוכה, בו נראית אישה המניקה את תינוקה. כחלק מקידום התערוכה מתראיין קיווע אצל ירון לונדון (בתפקיד עצמו) בתוכנית "לונדון את קירשנבאום", ומסביר בראיון שאפשר לראות באישה שבציור גם את אמו. שולם מספר לעקיבא שנפוצה השמועה אודות הראיון ברחוב החרדי ולכן הוא רותח מזעם עליו ומטיף לו. כשהוא רואה את הציור, בו נראית אישה עם כיסוי ראש שחלק קטן משיער ראשה נראה לעין, הוא מספר לבנו בדמעות עד כמה אמו הקפידה על כיסוי שיער ראשה. עקיבא מסרב לוותר על הציור, והעימות גורם לפיצוץ ביחסי השניים.

יום התערוכה מגיע, ושולם מגיע לגלריה של קאופמן ומבקש ממנו שלא יציג בתערוכה במוזיאון ישראל את התמונה, שעל פי תחושתו פוגעת בכבוד אשתו המנוחה דבורה. לאחר שקאופמן משיב לו שהתמונה אינה למכירה והדבר אינו אפשרי, הוא מציע לו 11 אלף דולר תמורת התמונה ורוכש אותה ממנו. את הסכום השיג באמצעות מכירת חלקת הקבר שהייתה לו בסמוך לבובע מלכה ולאשתו, לאחיו נוחעם (שקנה אותה בעורמה תוך התחזות לצרפתי, בתגובה לאמירתו של שולם כי טובה לו חלקת הקבר ליד אימו מכל המטוסים ובנייני בלגיה של אחיו). לאחר שנוחעם מספר לליבי על רכישת הקבר בעורמה היא כועסת עליו ומחליטה לחזור לקיווע חרף כך שלא עמד בסיכומיהם.

שולם שוקל לשרוף את הציור, אך אינו מצליח לעשות זאת. במקום זאת הוא צובע את קווצת שיערה של הדמות, שמבצבץ מהמטפחת, מכסה אותו, ומחזיר בכך את כבודה.

קיווע מגיע אל התערוכה לבדו. מעט לאחר הפתיחה הוא עוזב את התערוכה ומתיישב על ספסל באחד מבתי הכנסת במוזיאון. ליבי מגיעה אל התערוכה, מחפשת את קיווע, ומתיישבת על ידו.

### עונה 3

העלילה מתרחשת חמש שנים מסוף העונה הקודמת. קיווע התחתן עם ליבי ונולדה להם בת בשם דבורה'לה. לאחר זמן קצר התאלמן מליבי, ונותר כאב חד-הורי לבתם.

אביו של קיווע, שולם, מנהל התלמוד תורה, צולם כשהוא סוטר לאחד מתלמידיו אחרי שהתחצף אליו ובעקבות כך הוכרח על ידי ועד ההורים בראש ווינבך (קובי אריאלי), להתפטר מניהול התלמוד התורה בזמן ה"דינֶר" השנתי (סעודה לגיוס תרומות). באותו זמן נפטר גיסו של שולם, יששכר "סוחער" (זאב טנא), שהיה רווק מבוגר, מוכר פיס, לאחר שזמן קצר לפני כן התארס עם נחמה יוקטן (מיקי קם) אשר זכתה בכסף בלוטו. ב"דינר" שולם מכריז על הקמת תלמוד תורה חדש שיקרא על שם גיסו, ויוחזק מכספיה של "הנגידה" (נדיבה) נחמה.

הקמת תלמוד התורה החדש נתקלת בקשיים רבים ובמעט מאוד נרשמים, אך לאחר איומים והפגנות מול ביתו של שולם, שלא יקים תלמוד תורה מתחרה, יורד צבי אריה (שראל פיטרמן) אל המפגינים "ומגלה להם" שאביו לא קיבל את ילדיו לתלמוד תורה, לאחר שטען שהם בינוניים ולא "שפיצים". אז מתחיל תור ארוך להיכנס לתלמוד תורה החדש, וועד ההורים מחזיר את שולם להיות מנהל.

לאחר שהשדכנית מנוחה קניגסברג (חנה לסלאו) מביאה שידוך ליוסל'ה, הבן של גיטי וליפא, (בתואנה שאף אחד לא רוצה להתחתן איתם וכדאי לסגור מהר) הוא הולך לפגישת שידוכים ראשונה, פוגש את השירה הלא נכונה, שירה לוי (ריף נאמן), ומתאהב בה. אמו מתנגדת לשידוך מכיוון שהצעירה ממוצא מזרחי, וליפא נאלץ בעל כורחו לקבל את עמדת אשתו. יוסל'ה פוגש את שירה במקרה לאחר תפילה בכותל המערבי, ורוצה להמשיך בקשר. גיטי, לוחצת על יוסל'ה להיפגש עם שירה "האמיתית" (שירה לוינזון), בעקבות חברה שמזכירה לה את העבר האפל של המשפחה. יוסל'ה ושירה לוינזון מתארסים ליד מיטת אביה הגוסס של שירה. ליפא, נותן שירותי קייטרינג לצילומים של סדרה חרדית, ומתפתה לשמש כניצב בניגוד לדעתה של גיטי.

קיווע שנכנס לחובות בתשלומים לדירה, מסכים למכירת מספר ציורים של ליבי, אך מתחרט. הוא עובר לגור בבית אביו ויוצא להשיב לעצמו את הציורים האבודים. הוא מגיע אל הקונָה – מנהלת קרן השקעות באומנות, רחלי (דניאלה קרטס) ומשכנע אותה להחליף את הציורים בשלושה ציורים חדשים שיצייר עבורה. קיווע מצייר ומקבל לידיו חלק מהציורים של ליבי.

חנינא ורוחמי מנסים למצוא פתרון לכך שרוחמי לא יכולה להיכנס להריון. חנינא מקבל היתר מראש הישיבה, הרב סולובייצ'יק (שולי רנד), והם מתחילים הליך פונדקאות. רוחמי מקבלת כריות המדמות את שלבי הבטן בהריון. רוחמי מחליטה להפסיק את תהליך הפונדקאות. היא משקרת לו ולאמה גיטי שההריון נקלט אצל הפונדקאית, ובמקביל ממשיכה בניסיונות להרות למרות הסכנה בדבר, ולבסוף נכנסת להריון. בעקבות סגירת הכולל של חנינא, והצורך להשיג כסף, היא יוצאת לעבוד לפנות בוקר בחלוקת מכתבים בלי ידיעתו של חנינא, ומגלה שגם הוא עובד בלי ידיעתה בחלוקת מכתבים.

נוחעם, חמיו של קיווע וסבה של דבורהל'ה, מתגלה באחד מבתי הכנסת כשהוא בדיכאון עמוק. שולם אוסף אותו לביתו. במהלך אותו ערב מגיעה עובדת סוציאלית לביתם בעקבות טעות בהחלפתה של דבורהל'ה בילדה אחרת במעון. נוחעם מנסה להתאבד מול עיניה, ולמחרת דבורה'לה נלקחה ממנו על ידי הרווחה.

קיווע מתחתן עם רחלי בנישואים פיקטיביים כדי להשיב אליו את דבורל'ה. לאחר ביקור של הזוג בוועדה הילדה מושבת לידו.

שולם מנסה למסד את הקשר הזוגי עם נחמה יוקטן אך נתקל בסירוב מצידה. שולם ונחמה נפגשים ביום השלושים של יששכר, וקובעים להיפגש בביתו. כשהיא מגיעה היא פוגשת את נוחעם שמספר לה ששולם ישן. נחמה מחליטה להמתין עד שיתעורר ומזמזמת לעצמה יצירה מוזיקלית המצליחה להוציא את נוחעם מהדיכאון, ולבסוף יוצאת עם נוחעם במקום עם שולם, בהמשך הם מחליטים להתחתן.

נוחעם מייעץ לנחמה לתרום את הכסף בו זכתה בלוטו עבור תלמוד התורה של שולם, אך מבקש משולם לתת לו מחצית מהסכום ללא ידיעתה, שולם מספר לנחמה והיא מבטלת את החתונה, אחרי עימות בן נוחעם לשולם, שולם מספר לנחמה שהוא בדה את הדברים משום שקינא שבחרה באחיו.

טובי (אליענה שכטר) מוציאה רישיון נהיגה בלי אישורו של צבי אריה (שראל פיטרמן) בעלה.

אמה של שירה לוינזון מבקשת מגיטי וליפא לבוא לקראתה בכספים על הדירה שניתנת לזוג, כיוון שרוב כספה מושקע בטיפולים רפואיים של בעלה, וכדי לעזור להם עם הכסף ליפא מנסה לקחת על עצמו עבודה חדשה - בניגוד לדעתה של גיטי. הוא מציע לאודליה מפיקת הסרטים להיות סוכן של ניצבים חרדים, ומתחייב להשיג לה ניצבים לימי צילום. הוא מנסה להשיג חרדים אמיתיים אך לא מצליח. ליפא מתפלל, ומבקש שגיטי פעם אחת תיתן לרעיונות שלו הזדמנות, גיטי שומעת אותו ללא ידיעתו ולבסוף משתכנעת ומסכימה לכך שיהיה סוכן, ואף נותנת לו רעיון. הם הולכים יחד, וליפא מביא לצילומים היפסטרים בעלי זקנים, המחופשים לחרדים.

יוסלה מבקש לבטל את השידוך עם שירה לוינזון, שבה הוא לא מוצא עניין, גיטי אינה מסכימה לכך. יוסל'ה יוצר קשר עם שירה לוי ופוגש אותה במעבדתה שבאוניברסיטת בר-אילן. לאחר שחוזר לביתו מתגלה שאביה של שירה לוינזון נפטר.
ליפא מתעמת עם גיטי, שמסכימה לבסוף שיפגשו עם הוריה של שירה לוי בנוגע לאירוסין.

שולם ניפרד מקיווע שבוחר לעבור לגור עם רחלי ומנוחעם שעובר לגור עם נחמה יוקטן כלתו אחרי שהיא סלחה לו.

רוחמי עוברת את הלידה בשלום ויולדת בת.

צוות השחקנים והדמויות
---------------------

### דמויות ראשיות

* **יוסף שלום "שוּלֶם" שטיסל** (דב גליקמן) – אלמן חרדי בשנות ה-60 לחייו ואביהם של עקיבא, צבי-אריה, גיטי, רחלי ועוד שני ילדים ששמם לא הוזכר. אחיו של נחום. שולם הוא מנהל חיידר חרדי הדואג רבות לילדיו ובייחוד לעקיבא, לו ניסה למצוא שידוך. סבה של רוחמי.
* **עקיבא "קיווע" שטיסל** (מיכאל אלוני) – חרדי צעיר, אלטער בוחר, המחפש אהבה, שהתאהב ונישא לבסוף לבת דודו, ליבי. בעונה השלישית מתגלה שהוא התאלמן ואב חד-הורי לדבורהל'ה, בתם המשותפת. התאהב ברחלי ועבר לגור איתה בסיום עונה השלישית.
* **גיטל "גיטי" וייס (שטיסל)** (נטע ריסקין) – אחותו הגדולה של עקיבא. בעלת מסעדה ואם חרדית לשישה, המנהלת מערכת יחסים רעועה עם בעלה, ליפא.
* **רוחמה "רוחמי" טוניק (וייס)** (שירה האס) – בתם המתבגרת של גיטי וליפא. בעונה השנייה נישאת לחנינא, חרף התנגדות הוריה. בעונה השלישית מתגלה שרוחמי סובלת מיתר לחץ דם ריאתי ולכן אסור לה להיכנס להריון. לבסוף נכנסת להריון. בסיום העונה השלישית יולדת רוחמי את בתה ושורדת את הלידה.
* **נחום "נוּחֶעם" שטיסל** (ששון גבאי, עונות 2–3) – אחיו הצעיר של שולם, אשר הגיע לארץ עם בתו ליבי במטרה למצוא לה שידוך ראוי, לאחר שנים ארוכות בבלגיה. בעונה 3 נמצא בדיכאון עקב מות בתו ובסוף בעזרת נחמה יוצא ממנו.
* **ליבי שטיסל** (הדס ירון, עונות 2–3) – בת דודתו של עקיבא, שמגיעה לארץ עם אביה, נוּחֶעם, במטרה למצוא לעצמה שידוך, אך לבסוף נישאה לבן דודה, עקיבא, ממנו נולדה לה דבורל'ה (על שם אימו דבורה שנפטרה). ליבי נפטרה מספר חודשים לפני תחילת העונה השלישית, והיא נראית לעקיבא בעיני רוחו בפלאשבקים.
* **אלישבע רוטשטיין** (איילת זורר, עונה 1) – אלמנה פעמיים ואם לילד, שעקיבא מתאהב בה.
* **ליפא וייס** (זהר שטראוס) – בעלה של גיטי, שנעלם בארגנטינה בעקבות משבר דתי. בהמשך חוזר לארץ ומתמודד גם עם משבר בזוגיות. תמים ובעל לב טוב.
* **יוסף "יוסל'ה" וייס** (גל הוד פישל, עונה 3; משני בעונות 1–2) – בנם בן ה-20 של גיטי וליפא ואחיה הקטן של רוחמי, שמתחיל לשמוע שידוכים בלחץ הוריו. בטעות פוגש את האישה הלא נכונה, עקב אי הבנה שנוצרה מהשם. מתארס לשירה לוינזון.
* **חנינא טוניק** (יואב רוטמן, עונה 3; משני בעונה 2) – נער ישיבה ליטאי, אשר רוחמי מתאהבת בו ומחליטה להתחתן עמו, ובכך גם בעקיפין להצילו מהרהורי עבירה. שיקר לרוחמי שהרב יסכים לכך שילכו לפונדקאית, בסוף העונה השלישית רוחמי יולדת את בתם המשותפת.
* **רחל לאה "רחלי" ורבורג** (דניאלה קרטס, עונה 3) – מנהלת קרן השקעות באמנות, שנפגשת עם עקיבא לאחר שקנתה את ציוריו בהם ליבי מצוירת, ובהמשך נישאת לו בנישואים פיקטיביים כדאי להשיב אליו את בתו דבורל'ה. בהמשך מתגלה שהיא סובלת מהפרעה דו-קוטבית. בסיום העונה קיווע עובר לגור איתה.

### דמויות משניות

* **סבתא ("בּוֹבֵּע") מלכה שטיסל** (עונה ראשונה: חנה ריבר, עונה שנייה: ליא קניג) – אמם של שולם ונוחעם, אשר עוברת לבית אבות ומתמכרת לטלוויזיה ובפרט לאופרת הסבון "היפים והאמיצים".
* **צבי-אריה שטיסל** (שראל פיטרמן) – אחיו הבכור של עקיבא, הלומד בכולל וחולם לנהלו.
* **טובה "טובי" שטיסל** (אליענה שכטר) – אשתו של צבי אריה.
* **דבורה שטיסל (בן-חורין)** (אירית אלטר) – אשתו של שולם, ואמא של עקיבא, גיטי, צבי-אריה, רחלי ושני ילדים ששמם לא הוזכר. דבורה נפטרה כמה שנים לאחר נישואיה של גיטי, אותה רואים בדמיון ומדברים איתה שולם ועקיבא בפלשבקים במהלך הסדרה.
* **עליזה גרליק (גווילי)** (אורלי זילברשץ, עונות 1–2) – גרושה, מזכירה בתלמוד תורה שבו מלמד שולם. בעונה השנייה היא נישאת בשנית.
* **עדנה חשין** (ניצה שאול, עונה 1) – רבנית (רֶבֶּצֶן) ואלמנה שמנהלת קשר מסוים עם שוּלֶם.
* **נחמה יוקטן** (מיקי קם, עונה 3) – ארוסתו לשעבר של יששכר, שמתארסת לו בשנית בתחילת העונה השלישית. מחוזרת על ידי שולם, נוחעם מעוניין בכספי הזכייה שלה מהלוטו. מוציאה את נוחעם מדיכאון ומתארסת איתו.
* **רחלי** (בלה מנדל, עונה 1–2) – בתו של שוּלֶם, שהתקרבה לחב"ד והתחתנה עם ספרדי חוזר בתשובה. מתגוררים עם ילדיהם בנהריה.
* **אידלמן** (מאור שוויצר, עונות 1–2) – חברו של קיווע שטיסל.
* **אסתי גוטליב** (מון שביט, עונה 1) – ארוסתו של עקיבא.
* **איריס** (נילי צרויה, עונה 1) – בעלת חנות בגדים, אצלה עובדת גיטי בניקיון ביתה.
* **מנוחה קניגסברג** (חנה לסלאו, עונות 2–3) – שדכנית המנסה למצוא שידוך לעקיבא, וליוסל'ה בנם של גיטי וליפא, אלמנתו של השדכן שמואל קניגסברג. שולם מגלה בה עניין וכמעט נישא לה.
* **איזי קאופמן** (נפתלי אלטר, עונות 2–3) – בעל גלריה המעוניין בעקיבא ובציוריו.
* **הדסה לוי** (מאיה מרון, עונה 2) – אמנית דתייה מצליחה, אשר הקדישה את כל חייה ואת כל מרצה לציור.
* **יששכר "סוחער" בן-חורין** (זאב טנא, עונות 1 ו-3) – אחיה של דבורה שטיסל וגיסו של שולם, מוכר לוטו שהתארס בצעירותו לנחמה יוקטן, אך החליט לבטל את האירוסין. בעונה השלישית הוא התארס בשנית לנחמה אך נפטר בשנתו.
* **הרבנית ערבליך** (רות גלר, עונה 1–2) - חברתה של בובע מלכה מבית האבות. מעסיקה את גיטי כחלפנית כספים.
* **שירה לוי** (ריף נאמן, עונה 3) – בחורה חרדית ממוצא מזרחי, המתחילה להיפגש עם יוסל'ה וייס לאחר טעות בזיהוי.
* **שירה לוינזון** (בר מיסוצ'ניק, עונה 3) – ארוסתו של יוסל'ה וייס, שאביה גוסס בבית החולים ובהמשך נפטר.
* **הרב ויינבאך** (קובי אריאלי, עונה 3) – ראש ועד ההורים המנסה להדיח את שולם מהחיידר.
* **הרב סולובייצ'יק** (שולי רנד, עונה 3) – ראש הישיבה בה לומדים יוסל'ה וייס וחנינא טוניק.
* **פרופסור משניות** (ולדימיר פרידמן, עונה 3) – רופא גינקולוג שרוחמי וייס מטופלת אצלו.
* **מלכי** (הילה פלדמן, עונה 3) – חברת ילדות של גיטי, שבאה לבקש ממנה עזרה אחרי שבעלה עזב אותה ונעלם.
* **אביגיל** (אביב כרמי, עונה 3) – עובדת סוציאלית שמלווה את חנינא ורוחמי בהליך הפונדקאות.
* **פרופ' נוימן** (יוסי בהר, עונה 3) - קרדיולוג המטפל בשולם שטיסל בכאבי הלב.
* **שמואל קניגסברג** (אברהם מור, עונה 1) - השדכן, ובעל חנות הספרים, ידידו של שולם. נפטר בתחילת העונה השנייה, בנו ממשיך לעבוד בחנות במקומו. אלמנתו מנוחה השדכנית מנסה למצוא שידוך לעקיבא, ושולם מוצא בה עניין וכמעט נישא לה.

ביטויים אופייניים
-----------------

אחת הדרכים שננקטו כדי לאפיין את הדמויות הראשיות היא השימוש בביטויים אופייניים להן. ביטויים אלה כוללים:

* שולם שטיסל:
	+ "יישר כוח". נהגה "שכויֵיח". בדומה ליידיש, משמעותו "תודה", ולאו דווקא "כל הכבוד".
	+ "בהחלט" – לציון הסכמה.
	+ "חסדי השם" – ביטוי תודה לאל, מקביל בפי שולם ל"ברוך השם" הנפוץ יותר.
	+ "נו נו" – לציון זלזול קל במידע הנאמר לו.
	+ "וכו'..." או "וכולי" – הדרך של שולם לסיים משפט כשאין ברצונו להאריך בדיבור.
	+ "מחוּצֶף" - כינוי לאנשים שמרגיזים אותו
* נוחעם שטיסל:
	+ "רשעים ארורים" – ביטוי גנאי כלפי מי שמכעיס אותו (בעיקר בעונה השנייה).
	+ "שטערצלע" – שם חיבה לבתו ליבי. בעברית פירושו "מכסה", במשמעות "כלה" על דרך הביטוי "לכל סיר יש מכסה".
* כללי:
	+ "פארשלופען" (מיידיש: ישנוני) – כינוי של אחד מחבריו של עקיבא.
	+ "הלך למכור בייגלעך" – ביטוי שכוונתו הלך לעולמו.
	+ "מה הפשט?" - מה המשמעות, מה הגורם, מה הנמשל (נפוץ בעונה השלישית).

יצירת הסדרה
-----------

מסעדת שטיסל בירושלים, על שמה נקראה הסדרה
מתוך פתיח הסדרה
הסדרה שואבת את שמה ממסעדת "שטיסל", מסעדה ותיקה המבשלת אוכל יהודי-מזרח אירופי, לה סניפים בירושלים ובבני ברק. אינדורסקי ואלון, יוצרי הסדרה, שהו במסעדה בשכונת גאולה בעת שהגו את רעיון הסדרה.

### הפקה

באוקטובר 2010 קיבלה ההפקה מענק פיתוח מאת המיזם לקולנוע וטלוויזיה בירושלים. הליהוק לסדרה הושלם ביולי 2012 ובאותו חודש החלו צילומי שנים עשר הפרקים, שהסתיימו באפריל 2013.

שני היוצרים באו מתוך העולם החרדי-דתי: אלון הוא בנם של הרב בני אלון ואמונה אלון, ואינדורסקי גדל במשפחה חרדית בשכונת גבעת שאול בירושלים ולמד בישיבת פוניבז'. השחקנים הם ברובם מרקע חילוני, וצפו בכתבות ובסרטים דוקומנטריים, ואף התארחו אצל משפחות חרדיות, על מנת להכיר את שפת היידיש ואת הווי החיים החרדי. לצד השחקנים החילוניים, השתתפו בסדרה שחקנים וניצבים חרדים רבים מהמגזר הליטאי והחסידי.

עם תום העונה הראשונה, איילת זורר עזבה את הסדרה עקב אילוצי לוח זמנים.

בעקבות מות השחקנית חנה ריבר, שגילמה בעונה הראשונה את דמותה של בובע מלכה וזכתה בשבחי הביקורת והקהל, החליפה אותה בעונה השנייה חברתה השחקנית ליא קניג.

השחקן אברהם מור שמשחק בעונה הראשונה בסדרה, נפטר טרם העלת הסדרה לשידור.

שחקנים נוספים שהצטרפו בעונה השנייה הם: הדס ירון, ששון גבאי, חנה לסלאו ומאיה מרון.

ביוני 2016, נודע שהעונה השלישית עתידה לעלות לשידור בשנת 2018, אך תהליך הפקתה נדחה. במאי 2019, דווח כי הפקת העונה השלישית עלולה להתבטל עקב סכסוך בין ארגון השחקנים שח"ם לחברת yes. צילומי העונה השלישית החלו ב-13 ביולי 2020 והסתיימו ב-24 באוגוסט 2020.

### אתרי צילום

הפרקים צולמו, בין היתר, בצפון תל אביב, בשכונות הירושלמיות מקור ברוך ומאה שערים, לעיתים גם ממצלמה נסתרת ברכב. עבודת צוות הצילום הופרעה לפרקים בשל מחאת תושבים חרדים.

הסצנה בה רוחמי רואה את חנינא בבית הכנסת צולמה במזכרת משה.

המפגשים בין קיווע לאלישבע ובין קיווע לאסתי גוטליב מתרחשים בלובי של המלון פרימה המלכים.

הבית בכתובת נחום 8, בירושלים, צולם כבניין בו נמצאת דירה של משפחת שטיסל.

### מוזיקה

שיר הנושא הוא עיבוד מיוחד של השיר "לאן הולכים פתאום כולם" שהולחן על ידי אבי בללי, סולן להקת "נקמת הטרקטור" שביצעה את השיר במקור.

### ציור

את הציורים שמופיעים בסדרה כציורים שצייר עקיבא, ציירו מנחם הלברשטט (עונה 1 ו-3) ואלכס טוביס (עונה 2 ו-3).

התגובות לסדרה
-------------

### שידור

הסדרה שודרה בערוץ yes Oh, החל מ-29 ביוני 2013. באוגוסט של אותה שנה הוקרן מרתון של כל פרקי העונה הראשונה בסינמטקים. הסדרה יצאה בפורמט DVD עם כתוביות באנגלית וברוסית.

זכויות לשידור הסדרה נמכרו גם לערוץ טלוויזיה פרטי בשוודיה Axess TV ולמפיץ קולנועי בצרפת. היא הוקרנה בפסטיבלי סרטים יהודיים ברחבי העולם, ושני הפרקים הראשונים הוקרנו בפסטיבל FIPA צרפת.

הסדרה נרכשה לשידור על ידי הערוץ הראשון והעונה הראשונה שודרה בו מסוף ינואר 2016. כל פרק שודר כעבור כמה ימים גם בערוץ 33 עם תרגום לערבית. העונה השנייה שודרה בערוצים הללו בחודשים יוני-ספטמבר 2016. החל מסוף 2018, שתי העונות זמינות לצפייה גם בנטפליקס.

עם תום שידור עונתה השנייה של הסדרה בישראל, דווח כי מפיקת הטלוויזיה היהודיה-אמריקאית מרתה קאופמן החליטה לרכוש את הזכויות על הסדרה ושבכוונתה ליצור לה אדפטציה אמריקאית. מאוחר יותר דיווח אתר "דדליין" כי הסדרה נרכשה על ידי רשת אמזון, היא תכתב ותבוים על ידי התסריטאי איתן כהן וגרסתה האמריקאית תקרא – "Emmis".
במרץ 2021 נמסר על פיתוח רימייק אמריקאי לסדרה, שיופק על ידי "נטפליקס" בשיתוף "חברת פרימנטל (אנ')". את העיבוד לאנגלית כותבת לורן גאסיס (אנ'), ויביים קנת' לונרגן.

### ביקורות

העונה הראשונה של הסדרה התקבלה בביקורות חיוביות בקרב מבקרי טלוויזיה רבים בישראל.

הסדרה "שטיסל" בכלל והעונה השנייה בפרט זכתה לחשיפה גבוהה ולביקורות חיוביות ברובן גם במגזר החרדי, על אף ההתנזרות של חלקים בציבור זה מטלוויזיה או מאינטרנט.

### הסכת

לאחר צאת העונה השלישית של הסדרה, כאן הוציאו הסכת בשם "שטיסל הסיפור האמיתי". ההסכת יצא ב-9 פרקים כמספר הפרקים בעונה זו.

### פרסים

* העונה הראשונה של הסדרה הייתה מועמדת ב-12 קטגוריות בטקס פרס האקדמיה הישראלית לטלוויזיה לשנת 2013, מתוכן שתי מועמדויות כפולות לשחקן ולשחקנית הטובים ביותר בסדרת דרמה – דב גליקמן ומיכאל אלוני, כמו גם איילת זורר ונטע ריסקין. בטקס, שנערך ב-24 בינואר 2014, זכתה הסדרה ב-11 פרסים: עבור סדרת הדרמה הטובה ביותר, השחקן הטוב ביותר בסדרת דרמה (דב גליקמן), הבמאי בדרמה (אלון זינגמן), תסריט בדרמה (אורי אלון ויהונתן אינדורסקי), עיצוב התלבושות, איפור, צילום, מוזיקה מקורית (אבי בללי), פסקול, ניהול אומנותי ועריכה.
* הסדרה זכתה בפרס "נמר הזהב" (Golden Leopard) לסדרת הטלוויזיה הטובה ביותר בפסטיבל הטלוויזיה והסרטים הבינלאומי של ונקובר (International Film & TV Festival CIFTF), שהתקיים זו השנה השנייה.
* בטקס פרס האקדמיה הישראלית לטלוויזיה לשנת 2015, זכתה העונה השנייה בפרסי הבימוי לסדרת הדרמה (אלון זינגמן), פרסי המשחק בקטגוריית השחקן והשחקנית (דב גליקמן בזכייתו השנייה עם הסדרה ונטע ריסקין), מוזיקה מקורית, עיצוב אמנותי ותלבושות.
* העונה השלישית של הסדרה הייתה מועמדת ב-16 קטגוריות בטקס פרסי האקדמיה הישראלית לטלוויזיה לשנת 2021, והסדרה זכתה בפרס בקטגוריית שחקנית המשנה הטובה ביותר בסדרת דרמה (מיקי קם).

מאפייני הסדרה
-------------

הסדרה מתארת חרדים מהיישוב הישן, המכונים בעדה החרדית "צ'אלמערס" או "צ'אלמערים" (ירושלמער). הם מתגוררים בשכונת גאולה בירושלים, המתאפיין בפשקווילים על קירות הבניינים.

הגברים לבושים בלבוש חרדי, פאותיהם ארוכות ומסולסלות והם אינם מגלחים את זקנם. הדמויות דוברות יידיש בהברה ליטאית, ומשכך אפשר להניח שמדובר במשפחה פרושית. הבנים עוסקים בלימוד תורה, הבנות לומדות בסמינר בית יעקב ולמבוגרים משרה עם זיקה תורנית – שולם שטיסל הוא מנהל בתלמוד תורה וחתנו ליפא הוא שוחט. כיוון שהציפייה היא שהגבר החרדי יעסוק בלימוד התורה או בתחומים משיקים, הרצון של עקיבא לעסוק באמנות מעורר ביקורת מצד אביו.

אורח החיים הדתי מודגם בסדרה במקומות רבים, כמו הברכות שהדמויות מברכים לפני האוכל ולאחריו, המנהג המורה לנשק מזוזה, הפרדה בין גברים ונשים ושמירה על איסור ייחוד.

דרמה משפחתית
------------

הסדרה "שטיסל" היא דרמה משפחתית, שבה נושאי זוגיות, יחסי הורים וילדים ויחסים בין אחים תופסים מקום מרכזי.

### זוגיות

נושא מרכזי, לכל אורך הסדרה, הוא ענייני זוגיות במגזר החרדי האשכנזי. נושא זה בא לידי ביטוי בקורותיהם של מרבית גיבורי הסדרה:

* שוּלֶם שטיסל הוא אלמן מזה שנה, המתחיל לנסות ולמצוא שידוך ראוי באמצעות השדכן קניגסברג. תחילה הוא מנהל קשר מסוים (שכולל בעיקר ארוחות משותפות) עם עליזה, מזכירה גרושה ב"תלמוד תורה" בו הוא מלמד, אך סירובו להבהיר את כוונותיו מניע אותה להתחיל לבחון קשר עם אדם אחר. בהמשך הוא מתחיל להתחבר אל הרבנית חשין, אלמנה של עמיתו לעבודה שהלך לעולמו, אך קשר זה נקטע לאחר זמן קצר. בעונה השנייה שולם מתארס למנוחה, אלמנתו של קניגסברג, אך לבסוף מגלה שאינו רוצה בה באמת שכן היא שתלטנית ומרבה לנהוג בחנפנות.
* גיטי וייס, בתו של שולם, נשואה לליפא, שבעקבות הצעת עבודה נוסע לארגנטינה, אך שם נעלם ללא כל הסבר ומותיר אותה עגונה עם חמישה ילדים. הוא חוזר לקראת סוף העונה הראשונה, אך בעקבות הולדת ילדם השישי פורץ סכסוך בינו ובין גיטי, העוזבת את הבית עם ילדיה. בפלאשבק מוצגת גם תחילת הזוגיות הבעייתית של גיטי וליפא.
* נוחעם, אחיו של שולם, מגיע לישראל עם בתו, ליבי, כדי למצוא לה חתן ראוי. הוא מנסה למצוא לה שידוך בדרך המקובלת על ידי השדכן קניגסברג, אך בסופו של דבר היא ועקיבא התחתנו.
* עקיבא, בנו של שולם, מתאהב באלישבע האלמנה, למורת רוחו של אביו שרוצה שיתחתן עם רווקה צעירה. למרות התנגדות שולם, עקיבא ואלישבע נפגשים פעם אחת, והיא מסרבת להמשיך. בעונה השנייה הוא מתאהב בליבי, בת דודו, ואף היא מתאהבת בו, אך התנגדותו של אביה נוחעם מונעת את התפתחות הרומן. בעונה השלישית התברר שהוא התחתן איתה אך נפטרה כעבור 4 שנים.
* רוחמי, בתם של גיטי וליפא מתאהבת בבחור ישיבה צעיר – חנינא, ומתחתנת איתו, למרות התנגדותם של הוריה.
* יוסל'ה, בנם של גיטי וליפא מתאהב בשירה לוי - בחורה ממוצא מזרחי ונפגש עימה למרות התנגדותה הנחרצת של גיטי, שמעוניינת שיתחתן עם הבחורה ששודכה להם מלכתכילה - שירה לוינזון, כיוון שהיא בעלת מוצא זהה לשלהם.

מוסד השידוך כדרך ליצירת זוגיות בעולם החרדי מוצג בהרחבה בסדרה, אך לצדו ניתן משקל גדול מהסביר להתאהבות (בין גיטי וליפא, עקיבא ואלישבע, עקיבא וליבי, רוחמי וחנינא, יוסל'ה ושירה לוי). סמדר שילוני ציינה כי "החרדים שצופים בה קצת נבוכים מהעלילה. בעיקר הרומנטית (בין רב שולם למנוחה, בין קיווע לליבי, בין רוחמה לחנינא), שכנראה מתירנית מזאת שנהוגה בקהילה החרדית, לפחות בזו שמשתייכת לזרם שמשפחת שטיסל אמורה לייצג".

### יחסי הורים וילדים

נושא נוסף המוצג בסדרה הוא יחסי הורים וילדים:

* יחסיה של בובע מלכה עם שני בניה, שולם ונוחעם: נוחעם איננו מתגורר בישראל, ושולם הוא הנושא העיקרי בעול הטיפול בסבתא מלכה, אך היא מעדיפה בבירור את בנה הצעיר, נוחעם. שולם נמצא לידה זמן רב כאשר היא שרויה בתרדמת, אך היא מתעוררת רק עם ביקורו של נוחעם, ובתחילה כלל אינה מזהה את שולם. בצוואתה היא מורישה את דירתה לנוחעם.
* יחסיו של שולם עם בנו קיווע: קיווע הבוגר ממשיך להתגורר יחד עם אביו שולם. שולם מתייחס אליו בנוקשות מסוימת, ומתנגד לעיסוקו בציור. יחסיהם חווים עליות ומורדות במהלך הסדרה.
* יחסי גיטי וליפא עם בתם רוחמי: בעונה הראשונה כאשר גיטי וליפא לא כל כך מתפקדים כהורים, רוחמי נאלצת להשלים את החסר ומטפלת באחיה הקטנים. בעונה השנייה, כשהיא מתאהבת בנער צעיר ונישאת ללא ידיעת הוריה, נוצר משבר ביחסים. גיטי מסרבת להכיר בנישואים וליפא מתרכך בהמשך, אולם בסופו של דבר ההדורים מתיישרים.
* יחסיו של נוחעם עם בתו ליבי: אלה מתאפיינים בצייתנות גמורה של ליבי, גם לנוכח נוכלותו של אביה, מלבד בפרק סיום העונה השנייה, כאשר נוחעם מספר לה כיצד "סידר" את שולם וזאת יוצאת נגדו לראשונה.

### יחסים בין אחים

יחסים בין אחים באים לידי ביטוי בסדרה ביחסים שבין שולם לאחיו הצעיר ממנו נוחעם, יחסים המתאפיינים בתחרותיות וקנאה. התחרותיות בולטת כאשר נוחעם מספר בגאווה לבתו ליבי כיצד קנה בעורמה משולם את חלקת הקבר שליד קברה של בובע מלכה. בשלב מוקדם יותר בסדרה חש שולם קנאה כאשר בובע מלכה מתעוררת מתרדמתה, מזהה את נוחעם ושמחה לראותו, וכלל אינה מזהה את שולם, שטיפל בה במסירות.

היחסים בין עקיבא לאחיו אינם בליבת הסדרה, אך נרמז שקיימת תחרותיות בין עקיבא לאחיו צבי אריה (צבי אריה טוען בפני אביהם כי עקיבא הוא בטלן), וכן הערצה של עקיבא לאחותו הגדולה גיטי (בעונה הראשונה הוא מציג אותה לארוסתו ואף מתאר אותה כ"אחותו הגדולה והכל יכולה").

בין היתר מתואר גם האופן בו מגוננת רוחמי על אחיה הקטנים – יוסל'ה, בנימין וחיימק'ה. בעונה הראשונה, אף על פי שעודנה נערה, היא נאלצת ליטול על עצמה את תפקיד ההורה לאחר שאביה נטש אותם ואמה עסוקה בניסיונות לפרנס את הבית: דוגמה לזה, הם המכתבים שהיא כותבת לכל אחד מהם באופן פרטני ובשם האבא, וזאת על מנת למלא את החסך שלהם שבהיעדר אב.

### דילמות אתיות, חברתיות ודתיות

במהלך הסדרה נחשפים הצופים לדילמות וקונפליקטים רבים איתם משפחה המשתייכת לעולם החרדי נאלצת להתמודד. בין הדילמות המוצגות בסדרה: נישואין בין בני דודים, נישואין בגיל צעיר, משקל ההתאהבות מול משקל השידוכין, נישואין בין-עדתיים, קריאת שם לתינוק, פונדקאות, עגינות, היחס לבעלי חיים, היחס לתרבות החילונית, והיחס לציונות.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **שטיסל** |

* "שטיסל", במסד הנתונים הקולנועיים IMDb (באנגלית)
* "שטיסל", באתר נטפליקס
* "שטיסל", באתר Rotten Tomatoes (באנגלית)
* "שטיסל", באתר אידיבי
* "שטיסל", במסד הנתונים הקולנועיים KinoPoisk (ברוסית)
* "שטיסל", במיזם "אישים" לתיעוד היצירה הישראלית

**מידע וכתבות:**

* יקי אדמקר, תלמיד פוניבז' יצר את 'שטיסל': סדרה על חרדים, באתר בחדרי חרדים, 27 באוגוסט 2012
* אלי שלזינגר, 'שטיסל' גורשו מהשטעטל • "דרשו שלא נצלם בשכונה", באתר בחדרי חרדים, 3 בספטמבר 2012
* נסים בן חיים, ‏הרב קלמן גולדשמידט בראיון מיוחד על הסדרה שטיסל, באתר כיכר השבת, 3 בספטמבר 2013
* אבנר שביט‏, נאך בעסער פון פריער: ריאיון עם הבמאי אלון זינגמן על "שטיסל", באתר וואלה!‏, 4 בנובמבר 2015
* מנדי גרוזמן, "הלו קיטי של החרדים": שטיסל – עכשיו המותג, באתר nrg‏, 31 בדצמבר 2015
* מנדי גרוזמן, שטיסל הסיפור האמיתי, כאן

**ביקורות:**

* יעלי נגיד מזרחי, סדרה על חרדים שלא "נושכים", באתר nrg‏, 25 ביוני 2013
* אבי גרינצייג, 'שטיסל' – הסדרה שנוצרה ב'שטיבל' • ביקורת מסך, באתר בחדרי חרדים, 26 ביוני 2013
* שימי אביגד, "שטיסל": מאה שערים של בדידות, באתר nrg‏, 30 ביוני 2013
* אתר למנויים בלבד מורן שריר, כשהדוסים נעלמים, וצפים במקומם אנשים, באתר הארץ, 11 באוגוסט 2013
* שלמה פיוטרקובסקי, 'סרוגים', הגרסה החרדית, באתר ערוץ 7, 19 באוגוסט 2013
* שרי שביט, "שטיסל": להתאהב בחדרי חרדים, באתר ynet, 15 בספטמבר 2013
* הראשונים לציון: הסדרה הכי טובה שלא טרחתם לראות, באתר nana10‏, 28 בספטמבר 2013
* חיותה דויטש, כולנו בובע מלכה, מקור ראשון, מוסף "שבת", 5 ביולי 2013, 5 ביולי 2013
* רננית פרשני, 5 סיבות לצפות בעונה החדשה של "שטיסל", באתר nrg‏, 31 באוקטובר 2015
* דניאל שירין, עכבר העיר אונליין, "שטיסל 2": חרדים רוצים לעשות פאן, באתר הארץ, 1 בנובמבר 2015 סרטונים
* עמיחי חסון, "מנה של שטיסל", באתר בית אבי חי, יולי 2013.
* שרי שביט, "שטיסל 2": סדרה חילונית עם ציציות, באתר ynet, 1 בנובמבר 2015 סרטונים
* עידו ישעיהו‏, בדיקה בציציות: "שטיסל" מתקשה לעמוד בסטנדרטים של עצמה, אבל מתעשתת, באתר וואלה!‏, 1 בנובמבר 2015
* בן טופח, ‏אדיפוס המלך המשיח, באתר ‏מאקו‏, 9 בדצמבר 2015
* סמדר שילוני, יישר כוח: "שטיסל" סיימה עונה מצוינת, באתר ynet, 17 בינואר 2016
* רחלי רוטנר‏, חזרנו הביתה: "שטיסל" צלחה את העונה השנייה בזכות האותנטיות, באתר וואלה!‏, 17 בינואר 2016
* דניאל קליינברג, "שטיסל" פרק הסיום: פרידה מ"הרשעים הארורים", באתר nana10‏, 17 בינואר 2016
* עדיאל שביט, ‏שטיסל עונה 3: סדרה אהובה שהלכה קצת לאיבוד, באתר כיפה, 15 בפברואר 2021
* סמדר שילוני, נו שוין: "שטיסל" סיימה עונה שלישית שעיגלה פינות והתקדמה ברגל גסה, באתר ynet, 15 בפברואר 2021
* עידו ישעיהו‏, העונה השלישית של "שטיסל" נשענה יותר מדי על ניסים ומתים, באתר וואלה!‏, 14 בפברואר 2021

הערות שוליים
------------

1. ↑  גילי איזיקוביץ, פרסום ראשון: עונה שנייה לדרמה "שטיסל", באתר הארץ, 10 בדצמבר 2013
2. ↑   עקיבא, שולם, רוחמי וכל משפחת שטיסל חוזרים הביתה, סרטון באתר יוטיוב
3. ↑  שטיסל 2: נו נו, בהחלט! מה השאלה?, בערוץ YouTube של yes  
יצחק טסלר, מילון "שטיסל" השלם: רשועים ארורים, וכולי, באתר ynet, 16 בינואר 2016
4. ↑  שטיסל, באתר המיזם לקולנוע וטלוויזיה בירושלים
5. ↑  nrg יהדות, טיפים למציאת שידוך במגזר החרדי, באתר nrg‏, 27 ביוני 2013
6. ↑  יצחק טסלר, כבר לא מדביקים זקן: החרדים מגיעים לטלוויזיה, באתר ynet, 9 באוקטובר 2012
7. ↑  טלי קיים‏, חסדי השם: החלה כתיבת העונה השלישית של "שטיסל", באתר וואלה!‏, 1 ביוני 2016
8. ↑  שגיא בן נון‏, שח"ם מאיימת לעצור את הפקת העונה השלישית של "שטיסל", באתר וואלה!‏, 21 במאי 2019
9. ↑  זהו זה, הסתיימו צילומי העונה השלישית של "שטיסל". באתר פייסבוק, ‏2020-08-24
10. ↑  רן בוקר, אורלי זילברשץ מצטרפת לסדרה "שטיסל", באתר ynet, 25 ביולי 2012
11. ↑  דובל'ה גליקמן ומיכאל אלוני מספרים על 'שטיסל', סדרת דרמה חדשה בכיכובם: אל תחמיצו!, באתר רדיו ללא הפסקה, ‏28 ביוני 2013
12. ↑  'שטיסל' גורשו מהשטעטל • "דרשו שלא נצלם בשכונה", באתר בחדרי חרדים, 3 בספטמבר 2012
13. ↑  קדימון, באתר רשות השידור (הקישור אינו פעיל, 13 בדצמבר 2020)
14. ↑  Nellie Andreeva, Nellie Andreeva, Marta Kauffman Sets Miniseries At HBO Starring Natalie Portman, Drama Series At Amazon, Deadline, ‏2016-08-05 (באנגלית)
15. ↑  Andreeva, Nellie (March 16, 2021). ‘Everybody Hates Chris’ Animated Reboot, ‘Shtisel’ & ‘Panther Baby’ Adaptations In Works As CBS Studios Enters New Stage Post-Merger. Deadline Hollywood. Retrieved March 16, 2021
16. ↑  רן בוקר, הזוכה הגדולה של פרסי הטלוויזיה: "שטיסל", באתר ynet, 24 בינואר 2014
17. ↑  לילך וולך‏, "שטיסל": דרמה ששומעים גם מבלי שתצטרך לצעוק, באתר וואלה!‏, 30 ביוני 2013
18. ↑  נטע חוטר, ‏דוס קריק: בקיץ הזה תתאהבו ב"שטיסל", באתר ‏מאקו‏, 30 ביוני 2013
19. ↑  אופיר ארצי, עכבר העיר אונליין, "שטיסל" לא מתעניינת בקירוב לבבות, באתר הארץ, 30 ביוני 2013
20. ↑  נעמה עידן, שטיסל מסעירה את המגזר החרדי: המדיה מתקשה להתעלם, תמונות הכוכבים מופצות ברשתות, באתר אייס, 26 בינואר 2016
21. ↑  אלי שגב, הוכרזו המועמדים לפרסי האקדמיה לטלוויזיה 14–2013: הוט מובילה עם 16 מועמדויות, באתר אידיבי, 30 בדצמבר 2013
22. ↑  אלי שגב, הוכרזו זוכי פרסי האקדמיה לטלוויזיה 14–2013: "שטיסל" ו"הפרלמנט" הטובות ביותר, באתר אידיבי, 26 בינואר 2014
23. ↑  מיכל שוורץ, זוגות זוגות – שטיסל עונה שנייה, באתר "תרבות.il",‏ 18 בנובמבר 2015
24. ↑  חגית כהן, שטיסל: להיפרד מכל הלב, באתר "yes blog",‏ 20 בדצמבר 2015
25. 1 2  שרי שביט, "שטיסל 2": סדרה חילונית עם ציציות, באתר ynet, 1 בנובמבר 2015
26. ↑  שרי שביט, "שטיסל": להתאהב בחדרי חרדים, באתר ynet, 15 בספטמבר 2013
27. ↑  סמדר שילוני, יישר כוח: "שטיסל" סיימה עונה מצוינת, באתר ynet, 17 בינואר 2016

|  |  |  |
| --- | --- | --- |
| **הקודם**:**2012 – 30 ש"ח לשעה** | **פרס האקדמיה לטלוויזיה – סדרת הדרמה היומית 2013 – שטיסל** | **הבא**:**2014 – זגורי אימפריה** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012423469505171

 |